Na temelju članka 2. Odluke o uvjetima, načinu i postupku raspolaganja i upravljanja nekretninama u vlasništvu Primorsko – goranske županije („Službene novine“ broj 49/12, 37/15 i 4/16 – pročišćeni tekst) Odluke o raspisivanju javnog natječaja za prodaju nekretnine u Velom Lošinju, k.č. 418 ZGR, k.o. Veli Lošinj (KLASA: 021-04/18-01/4, URBROJ: 2170/1-01-01/4-18-28) od dana 14. lipnja 2018. godine, Županijska skupština Primorsko – goranske županije raspisuje

**JAVNI NATJEČAJ**

**za prodaju nekretnine u Velom Lošinju, k.č. 418 ZGR, k.o. Veli Lošinj**

**I.**

 Predmet javnog natječaja je nekretnina u vlasništvu Primorsko – goranske županije koja se nalazi u Velom Lošinju na adresi Ulica Vladimira Nazora 33, a upisana je u zemljišnim knjigama Općinskog suda u Rijeci, Zemljišnoknjižni odjel Mali Lošinj, k.č. 418 ZGR, k.o. Veli Lošinj, zk.ul. 1473, opisano kao kuća za stanovanje i dvor, katastarske površine 127m2, energetski certifikat nekretnine vrijednosti D.

**II.**

 Javni natječaj za prodaju nekretnine u Velom Lošinju, k.č. 418 ZGR, k.o. Veli Lošinj provodi se prikupljanjem pisanih ponuda.

Navedena nekretnina se prodaje po načelu „viđeno-kupljeno“.

**III.**

Sukladno važećoj prostorno – planskoj dokumentaciji nekretnina se nalazi u sklopu građevinskog područja mješovite pretežito stambene namjene M1-Veli Lošinj, a unutar zaštićene kulturno-povijesne urbanističke cjeline Veli Lošinj

**IV.**

 Pravo prijave imaju sve fizičke i pravne osobe koje, sukladno mjerodavnom zakonu, mogu stjecati pravo vlasništva nekretnina na području Republike Hrvatske.

Ponuda mora sadržavati:

* Ime i prezime ponuditelja, odnosno naziv pravne osobe, OIB, adresu, broj telefona za kontakt;
* Visinu ponude izražene u kunskoj vrijednosti;
* Za fizičke osobe: presliku identifikacijske isprave (osobne iskaznice ili putovnice);
* Za pravne osobe: izvod iz sudskog registra, ili s njime izjednačenu ispravu u ovjerenom prijevodu na hrvatskom jeziku za strane pravne osobe, u izvorniku ili ovjerenoj preslici;
* Dokaz o uplaćenoj jamčevini;
* Broj bankovnog računa za povrat jamčevine;
* Vlastoručno potpisanu i, za pravne osobe, pečatom ponuditelja ovjerenu izjavu o prihvaćanju početno utvrđene kupoprodajne cijene i uvjeta natječaja.

**V.**

 Početno utvrđena kupoprodajna cijena iznosi 1.300.000,00 kuna, odnosno 10.236,22 kune po m².

**VI.**

 Jamčevina iznosi 10% od početno utvrđene cijene nekretnine za koju se podnosi ponuda, te se uplaćuje na IBAN račun Primorsko – goranske županije broj: HR6923400091800008005, poziv na broj 7374 – OIB (ponuditelja), model 68, uz napomenu „jamčevina za kupnju nekretnine“.

**VII.**

Javni natječaj objavljuje se na službenim web stranicama Primorsko – goranske županije (www.pgz.hr).

Rok za podnošenje ponuda na javni natječaj je 45 (četrdesetpet) dana od dana objave obavijesti o raspisivanju javnog natječaja u „Novom listu“.

Danom predaje ponude smatra se dan osobne predaje ponude pisarnici Županije, odnosno dan predaje ponude na poštu preporučenom pošiljkom.

**VIII.**

Pisane ponude se dostavljaju osobno ili preporučeno poštom, u zatvorenoj omotnici s naznakom „ZA NATJEČAJ ZA PRODAJU NEKRETNINE – NE OTVARATI“ na adresu Primorsko – goranska županija, Upravni odjel za gospodarenje imovinom i opće poslove, Slogin kula 2, 51000 Rijeka.

**IX.**

Javno otvaranje ponuda izvršiti će Povjerenstvo za provođenje javnog natječaja na adresi Slogin kula 2, Rijeka, 6. kat, soba za sastanke 602, dana 28. kolovoza 2018. godine u 10,00 sati.

**X.**

Otvaranju ponuda mogu pristupiti ponuditelji ili njegovi zakonski zastupnici, odnosno punomoćnici uz predaju valjanih ovlaštenja/punomoći u izvornicima.

Nepotpune i nepravovremene ponude neće se razmatrati.

**XI.**

Najpovoljnijom ponudom smatra se ona valjana ponuda kojom je ponuđena najviša cijena povrh početno utvrđene cijene.

U slučaju da pristigne samo jedna valjana ponuda, ona se smatra najpovoljnijom ukoliko je visina cijene ponude jednaka ili veća od početno utvrđene cijene.

Ako se na natječaj dostave dvije ili više valjanih ponuda s jednako visokom ponuđenom cijenom, najpovoljnijom ponudom smatrat će se ona koja je pristigla ranije.

Odluku o odabiru najpovoljnijeg ponuditelja donijet će Županijska skupština Primorsko – goranske županije.

Županijska skupština Primorsko – goranske županije ima pravo, uz obvezni povrat uplaćene jamčevine svim ponuditeljima, bez obrazloženja poništiti natječaj, odnosno ne prihvatiti niti jednu ponudu i zbog tih razloga ne odgovara za eventualnu štetu.

O ishodu javnog natječaja ponuditelji će biti obaviješteni u roku od 15 (petnaest) dana od dana donošenja odluke o odabiru najpovoljnijeg ponuditelja ili odluke o poništenju natječaja.

**XII.**

S izabranim ponuditeljem zaključit će se kupoprodajni ugovor u roku od 30 (trideset) dana od dana donošenja odluke o odabiru najpovoljnijeg ponuditelja.

Izabrani ponuditelj plaća iznos ponuđene cijene, umanjen za uplaćenu jamčevinu, u roku od 30 (trideset) dana od dana zaključenja ugovora.

Iznos iz prethodnog stavka ove točke uplaćuje se jednokratno, u cijelosti, na račun utvrđen u točki VI. javnog natječaja.

Prodavatelj može odustati od prodaje u svako doba do potpisivanja ugovora.

Prodavatelj može raskinuti ugovor kada izabrani ponuditelj zakasni s plaćanjem kupoprodajne cijene više od 45 dana uz zadržavanje iznosa uplaćene jamčevine.

Izabrani ponuditelj je obvezan, ukoliko zakasni s plaćanjem kupoprodajne cijene, platiti i zakonske zatezne kamate koje će se obračunavati od dana dospijeća do dana plaćanja kupoprodajne cijene.

Izabrani ponuditelj je obvezan potpisati ugovor i vratiti ga Primorsko – goranskoj županiji u roku od 8 (osam) dana po primitku ugovora, u protivnom će se smatrati da je odustao od natječaja.

Ako osoba čija je ponuda odabrana kao najpovoljnija odustane od zaključenja ugovora ili ne pristupi njegovom zaključenju u zadanom roku, gubi pravo na povrat uplaćene jamčevine. U tom slučaju Županijska skupština može donijeti odluku o odabiru sljedeće najpovoljnije ponude koja ispunjava uvjete iz javnog natječaja ili poništiti javni natječaj.

Sljedeći najpovoljniji ponuditelj smatra se sljedeći ponuditelj koji je ponudio najvišu cijenu, uz uvjet da prihvati najvišu ponuđenu cijenu prvog najpovoljnijeg ponuditelja.

**XIII.**

Tabularna isprava podobna za upis vlasništva kupca izdati će se nakon isplate kupoprodajne cijene u cijelosti.

Pravo na posjed kupac stječe sa danom izdavanja tabularne isprave iz prethodnog stavka ove točke.

**XIV.**

Ponuditeljima čija ponuda nije prihvaćena, uplaćena jamčevina se, bez prava na kamatu, vraća na njegov bankovni račun u roku od 8 dana od dana donošenja odluke o odabiru najpovoljnijeg ponuditelja ili odluke o poništenju natječaja.

**XV.**

Porez na promet nekretnine i sve druge troškove vezane za prijenos prava vlasništva prodajne nekretnine snosi kupac.

**XVI.**

Nekretnina koja je predmet prodaje, može se razgledati do isteka roka za podnošenje ponuda na javni natječaj.

Sve informacije o ovom natječaju, te dogovor u svezi razgledavanja nekretnine mogu se dobiti u Upravnom odjelu za gospodarenje imovinom i opće poslove, na adresi Slogin kula 2, Rijeka ili na telefon 051/351-822, kontakt osoba: Ivana Saftić ili Duško Milovanović.